পুলিশ ও পরিবহন চালক সূত্রে জানা যায়, গত সোমবার রাতে যাত্রী নিয়ে কালিয়াকৈরের চন্দ্রার উদ্দেশে রওনা হয় বাসটি। পথে কালিয়াকৈর-চন্দ্রা নবীনগর সড়কে বিভিন্ন স্থানে যাত্রী ওঠানামা করে। বাসটি শ্রীপুর বাসস্ট্যান্ডে থামলে যাত্রী বেশে ১৫-১৬ জন যুবক ওঠে। পরে বাসটি নন্দন পার্কের সামনে পৌঁছলে ওই যুবকরা দেশি অস্ত্রের মুখে চালককে জিম্মি করে। তারা চালককে হাত-মুখ বেঁধে বাসের পেছনের সিটে ফেলে রাখে। এরপর যাত্রীদের কাছ থেকে টাকা-পয়সাসহ বিভিন্ন মাল লুট করতে থাকে। বাসটি চন্দ্রা তিন রাস্তার মোড়ে পৌঁছলে বাসের ভেতর থেকে এক যাত্রী ডাকাত বলে চিৎকার দেয়। এ সময় আশপাশের লোকজন জড়ো হয়ে ডাকাতদলের দুই সদস্য আব্দুল্লাহ ও জীবনকে আটক করে পিটুনি দেয়। খবর পেয়ে পুলিশ ঘটনাস্থলে এসে দুজনকে নিয়ে যায়। পরে তাদের দেওয়া তথ্যের ভিত্তিতে গতকাল সকালে ডাকাতদলের অন্য দুই সদস্য আল আমিন ও আয়নালকে আটক করা হয়। এ ঘটনায় চারজনের বরুদ্ধে মামলা দিয়ে গাজীপুর জেলহাজতে পাঠানো হয়েছে।